En aften stødte han tilfældigvis på nogle aktivist-videoer om produktionsdyrs liv, før de skal slagtes. Og Henrik følte med køerne, kyllingerne og grisene, som var det hans egen hund, Bebe.

- Det var så forfærdeligt at se. Det fik mig til at tænke på, hvor paradoksalt det var, at jeg brugte så meget tid, penge og kræfter på at redde min egen hund, når jeg bagefter gik ud i køkkenet for at stege noget kød fra et dyr, der havde lidt frygteligt, før det blev slået ihjel, forklarer han.

Dagen efter vågnede kæresten Frederikke op til et køleskab, der var helt ryddet for kød og animalske produkter. Og de madvarer kom aldrig tilbage.

Den sidste bøf

Efter nogle uger var Bebe død. Det samme var den gamle Henrik, der havde levet et 'normalt' liv i 25 år uden at tænke på dyrevelfærd. Den sidste bid kød indtog han den 6. november 2017 på sin fars fødselsdag, hvor menuen var bestilt på forhånd. De skulle have bøf.

På det tidspunkt havde Henrik ikke spist kød i flere uger, og for hver bid fortrød han mere og mere.

- Hvad er det, jeg laver? Hvorfor sidder jeg her og spiser en bøf, fordi det er ubelejligt for mig at spise noget andet, når konsekvensen er, at dyrene skal ofre deres liv. Herefter lovede jeg mig selv aldrig at svigte mine værdier igen.

Blev dyreaktivist

Fra den novemberdag blev Henrik radikal veganer. Han meldte ud til familien, at de ikke skulle købe julemad til ham med dyr, mælk eller æg. Men det stoppede ikke her.

I marts 2018 sprang han ud som dyreaktivist efter at have gennemlæst store landbrugsrapporter. Med et videokamera begyndte han at tage ud i stalde og filme dyrenes forhold.

- Det er ikke, fordi jeg er jordens største dyreven, men jeg var virkelig chokeret og forarget over, hvor ekstremt brutalt industrialiseret landbrug er. Jeg blev klar over, at jeg var nødt til at gøre noget ved det her, siger han.

Faktisk mener han, at alle ville gøre som ham, hvis de kendte til forholdene i staldene.

- Tag du ud og kig dyrene i øjnene, så skal det nok komme, siger han.